RESOLUCIÓN do 4 de maio de 2010, da Secretaría Xeral da Emigración, pola que se modifica a Resolución do 13 de maio de 2008 e a Resolución do 10 de decembro de 2008, pola que se establece unha convocatoria de listas de formadores colaboradores para impartir seminarios fóra de Galicia, promovidos por esta secretaría xeral.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/05/2010

A Secretaría Xeral de Emigración convocou unha lista de formadores colaboradores para impartir seminarios fóra de Galicia mediante Resolución do 13 de maio de 2008 (DOG nº 96, do 20 de maio). Esta resolución tivo unha modificación dos criterios de valoración de méritos, mediante Resolución do 10 de decembro de 2008 (DOG nº 244, do 17 de decembro).
A Secretaría Xeral da Emigración, centro directivo que segundo o Decreto 82/2009, do 19 de abril, depende funcionalmente da Presidencia da Xunta de Galicia e organicamente da Consellería de Presidencia, Administracións Públicas e Xustiza, é o órgano ao que lle corresponden as competencias en materia de desenvolvemento da Lei 4/1983, do 15 de xuño, de recoñecemento da galeguidade, e as relacións coas comunidades galegas no exterior, en virtude do disposto no Decreto 325/2009, do 18 de xuño, polo que se establece a estrutura orgánica dos órganos superiores dependentes da Presidencia da Xunta de Galicia. Esta secretaría xeral, á vista da experiencia da execución das convocatorias considera que é preciso facer algunhas modificacións.
De acordo co anterior e en virtude das atribucións legalmente conferidas á Secretaría Xeral da Emigración resolve:
Modificar o artigo 8º.1.-Réxime de chamamento para impartir os seminarios que quedaría redactado do seguinte xeito:
1. A vista da relación de profesores e tendo en conta as solicitudes presentadas, a Secretaría Xeral da Emigración designará os formadores colaboradores atendendo aos seguintes criterios:
Puntuacións de méritos acadada segundo o establecido no artigo 7º da Resolución do 13 de maio de 2008 modificada por Resolución do 10 de decembro de 2008 (DOG nº 96, de 20 de maio e DOG nº 244, do 17 de decembro) da Secretaría Xeral de Emigración.
Se é o caso, solicitude motivada da entidade na que propoña un profesor determinado para impartir o seminario. A dita proposta será valorada polos técnicos da Secretaría Xeral da Emigración.
Proximidade de residencia dos profesores á cidade onde se imparta o curso.
Grao de cumprimento das condicións de organización e informes emitidos polas entidades galegas, en cursos impartidos en anteriores edicións destes programas.
A Secretaría Xeral da Emigración poderá programar circuítos de seminarios en áreas ou localidades próximas, de forma que un profesor imparta dous ou máis cursos, se fose necesario.
Modificar o artigo 8º.2 da resolución e engadir un parágrafo.-Forma de chamamento, que quedaría da seguinte maneira:
2. O chamamento efectuarase mediante correo electróncio de acordo coas exixencias da Lei 11/2007, do 22 de xuño, de acceso electrónico aos cidadáns dos servizos públicos (art. 27.3º) e atendendo o parágrafo anterior.
3. Os formadores colaboradores seleccionados terán un prazo para atender ao chamamento de tres días contados desde a comunicación.
Disposición transitoria
O prazo de presentación de novas inscricións e actualizacións das listas establecido no artigo 10 da Resolución do 13 de maio de 2008, será de 15 días a contar a partir do día seguinte ao da publicación desta resolución no Diario Oficial de Galicia.
Rematado o prazo publicaranse as listas actualizadas.
Santiago de Compostela, 4 de maio de 2010.
J. Santiago Camba Bouzas
Secretario xeral da Emigración